**A- *Čoahkkinbeavdegirji***

RiddoDuottarMuseat

Čoahkkin Guovdageainnu Gilišiljus 24.03.22 diibmu 10:00-14:00

Oasseváldit:

Marit Meløy Stivrajođiheaddji

Hilde Skanke Nubbijođiheaddji

Ellen J Sara Eira Stivralahttu

Sten Magnar Nikodemussen Stivralahttu

Stine Marie Høgden Várrelahttu

Olaug Larsson Stivralahttu

Svein Atle Somby Stivralahttu

Ellen Bals Bargiidovddasteaddji/stivralahttu.

Anne May Olli Čálli.

Ingvald Laiti, Averdi Rehketdoalli, oassálasti áššiin 6/22 ja 7/22

**Ášši:**

**04-2022** **čoahkkingohččuma ja áššelisttu dohkkeheapmi**

Ášši 4-9 ja 12 gieđahallojuvvo ovdal boradanbottu dii 12. Stine Marie Høgden oasálasti čoahkkimis gitta dii 12 . Ellen J. Sara Eira ja Svein Atle Somby guđiiga stivračoahkkima dii 12:55, soai eaba oasálastán čoahkkimis og áššit 10, 11 og 13 gieđahallojuvvoje.

Mearrádus: dohkkehuvvon.

**05-2021 Protokolla vuolláičálliid válljen.**

Svein Atle Somby ja Sten Magnar Nikodemussen válljejuvvuiga vuolláičállit otná protokolla. Ovttajienalaččat.

**1. DIEHTOJUOHKINÁŠŠIT**

**06-2022 Diehtojuohkimat**

Rehketdoallu otnážii

- Sámiid Vuorká-Dávvirat lea 50 jagi ávvudoaluid oktavuođas hábmen logo. Dál lea buot kulturhistorjjálaš báikkálašmuseain sierra logo, seammás go buohkain lea RDM oktasaš logo.

- Dieđut doaluid birra mat leat Kárášjogas 12.4

- Porsáŋggu musea visttedilli

- Jáhkovuona mearrasámi musea visttedilli

- Guovdageainnu gilišillju visttedilli (vistte galledeapmi)

- Kárášjoga huksenášši ovdáneapmi

- Máze prošeavtta ovdáneapmi

- Soahti Ukrainas, RDM cealkámuš.

**Mearrádus:** Vuhtiiváldon.

**2. Čuovvolanáššit**

Eai leat áššit

**3. Mearrádusáššit**

**ÁŠŠI 7 -2022 2021 jahkerehketdoallu**

1. Áššebáhpirat:
* Averdi kommeanttat rehketdollui
* 2021 almmolaš rehketdoallu
1. Áššečielggadeapmi:

RDM doaibmaboađus lei 15 792 ruvnno.

Bileahttasisaboahtu lei 268 495 ruvnno, mii lea 34 % unnit go dábálaš jagis 2019:s. Dat lea goitge 65 % lassáneapmi 2020 ektui. RDM ii ožžon 2021:s makkárge buhtadusa manahuvvon bileahttasisaboađu ovddas. RDM bargokapitála 31.12.21 lei 2 miljovnna ruvnno.

2021:s leat RDM:s 18 jahkedoaimma ja buohccindieđiheapmi lea leamašan 7,4 %. Guhkitáiggebuohccindieđiheapmi ja Covid-19 leat sivvan lassáneapmái.

1. Mearrádusárvalus:

2021 jahkerehketdoallu dohkkehuvvo.

1. Mearrádus: 2021 jahkerehketdoallu dohkkehuvvon.

**ÁŠŠI 8-2022 2021 jahkedieđáhus**

1. Áššebáhpirat:
* 2021 jahkedieđáhus
1. Áššečielggadeapmi:

Mis RDM:s ja Dáiddamagasiinnas leat leamašan ollu doaimmat vaikko vel lea ge leamašan pandemiija mii lea dagahan ráddjehusaid. RDM lea geavahišgoahtán sosiála mediaid eambbo go ovdal. Nu lea RDM ožžon eambbo fuomášumi go ovdal ja máŋgga suorggis lea jearru lassánan. RDM bargá dakkár surggiin mat easka áiggi mielde buktet bohtosiid. Dát guoská sihke čoakkáldagaide, muhto maiddái miellaguottuiguin maiguin fertet bargat go leat álgoálbmotinstitušuvdna.

RDM museat barget báikkálaččat gitta gaskariikkalaš dássái, mii leat maŋemus jagiid ožžon eambbo fuomášumi nationála ja internationála dásis.

1. Mearrádusárvalus:

2021 jahkedieđáhus dohkkehuvvo.

1. Mearrádus: Dohkkehuvvo rievdadusaiguin mat bohte čoahkkimis.

**Ášši 9-2022 2022-23 doaibmaplána**

1. Áššebáhpirat:
* 2022-23 doaibmaplána
* Sámedikki 2022 juolludanreive
* Musea ehtalaš njuolggadusat <https://www.kulturradet.no/documents/10157/2bcf94db-d79d-4b5f-834b-384ea304580f>
1. Áššečielggadeapmi:

Maŋemus jagiid leat RDM museat ja dáiddamagasiidna beaggigoahtán, ja mis leat eambbo ja stuorát doaimmat. Dađibahábut eai leat olmmošlaš eaige ruđalaš resurssat čuvvon doaibmadási ovdáneami. Dan dihte mii fertet čalmmustahttit movt dát ráddje min. Mis leat dás duohko unnit ođđa prošeavttat, dan dihte go RDM bargit dárbbašit ráfi gárvet dálá prošeavttaid ja doaimmahit dábálaš bargguset.

Mii geahččalit maid deavdit vuordámušaid mat RDM:i leat eará vugiin, nappo ovttasbargguin. Ovdamearkka dihte lea vuordámuš ahte mii dutkat, muhto go eai leat olmmošlaš eaige ekonomalaš návccat dán dahkat de fertet mii ovttas earáiguin čađahit dutkanprošeavttaid, main lohpidit bargat dušše dan maid diehtit mii nagodit čađahit. Ovttasbargu joatkkaskuvllaiguin ja allaskuvllaiguin/universitehtaiguin lea dehálaš go áiggošeimmet rekruteret sámegielat fágagelbbolašvuođa, gos mii fuomášuhttit vejolašvuođaid mat leat museafágalaš surggiin.

Sámediggi deattuha sámegiela doaibmadoarjaga eavttuin. Museat ja Sámi dáiddamagasiidna ferte eambbo go ovdal čalmmustahttit sámegiela, ja vuohki movt dan dahkat lea geavahit sámegiela aktiivvalaččabu go ovdal. Vaikko mii eat konkretisere dán eambbo, de mii áigut geavahit sámegiela dain SoMe:in mat mis leat ja maid go gulahallat mediaiguin ja earáiguin.

Sosiála mediat (SoMe) leat dehálaččat go áigut RDM museaid ja magasiinna barggu čalmmustahttit ja olahit viidábu. Dá leat oasit maiguin mii áigut eambbo bargat dán jagi, geahča maid márkanstrategiija barggu.

Eará suorgi man maid lea dehálaš nannet lea vistesuodjaleapmi. Dá lea suorgi mii obbalaččat lea váilevaš, ja lea dehálaš ásahit ja hukset fágasuorggi.

1. Mearrádusárvalus:

*RDM doaibmaplána dohkkehuvvo dákkár váldovuoruhemiiguin guhtege RDM ossodagas*

*(skovvi Sámediggái):*

***Ossodagaid 2022-2023 váldovuoruheamit***

***Hálddahus***

1. *Čuovvulit Kárášjoga huksenášši*
2. *Arkiivva digitaliseren*
3. *Nannet vistesuodjaleami ja konserverema*

***Sámiid vuorká-Dávvirat/De Samiske Samlinger:***

1. *50 jagi ávvudeapmi ja goavdá/meavrresgári čalmmustahttin*
2. *Huksenášši: SVD ja dáiddamagasiinna čohkket ovtta báikái*
3. *Čoakkáldaga digitaliseren mii doarju mátkeealáhusovdánahttima*

***Porsáŋggu musea/Porsanger museum/Porsangin museumi***

1. *Primusregistreren ja čoakkáldathálddašeapmi*
2. *Gaskkusteapmi*
3. *Dieđuid čohkken*

***Jáhkovuona mearrasámi musea/Kokelv sjøsamiske museum***

1. *Čoakkáldathálddašeapmi ja primusbargu, buot musea visttiid dilleárvvoštallan*
2. *Ođđa museavistti Jáhkovutnii, joatkit plánema ja prosjekteret*
3. *SoMe*

***Guovdageaidnu gilišillju / Kautokeino bygdetun***

1. *Álttá–Guovdageainnu čázadaga dulvadeami ášši dokumentašuvdna*
2. *Áittiid divodeapmi ja Máze Zion*
3. *Báikkálaš ovttasbargu*

***Dáiddamágasiidna/Kunstmagasinet***

1. *Huksenášši*
2. *Primusregistreren ja DigitalMuseumis leat olámuttus*
3. *Luoikkaheamit*
4. Mearrádus:

*RDM doaibmaplánat dohkkehuvvojit juohke báikkálašmusea vuoruhusaiguin*

***Museaid váldovuoruhusat 2022-2023***

***Administrasjuvdna***

*1. Čuovvulit Kárášjoga huksenášši*

*2. Arkiivva digitaliseren*

*3. Loktet vistesuodjaleami ja konserverema*

***Sámiid vuorká-Dávvirat/De Samiske Samlinger:***

*1. 50 jagi ávvudeami ja sámi rumbbuid čalmmustahttima*

*2. Huksenášši: SVD ja dáiddamagasiidna ovtta dáhki vuollai*

*3. báikkálaš ovttasbarggut*

***Porsáŋggu musea/Porsanger museum/Porsangin museumi***

*1. gaskkustahttin*

*2. Strategalaš plánen: Árenaovdánahttin, gaskkusteapmi ja márkanfievrredeapmi*

*3. Organiseren ja dávvirčoakkáldaga primusregistreren*

***Jáhkovuona mearrasámi musea/Kokelv sjøsamiske museum***

*1. 30 jagi ávvudeapmi*

*2. čoakkáldathálddašeapmi ja Primus*

*3. Báikkálaš ovttasbarggut*

***Guovdageaidnu gilišillju / Kautokeino bygdetun***

*1. Áltá- Guovdageainnu čázádaga dokumenteren*

*2. Áitte- ja Máze Zion divodeapmi/Huksen*

*3. Báikkálaš ovttasbarggut*

***Dáiddamágasiidna/Kunstmagasinet***

*1. Ođđa musea huksenášši čuovvoleapmi*

*2. Registreret ostojuvvon dáidagiid primusii ja DigitaltMuseum almmuheapmi*

*3. Optimaliseret ja viiddidit vuorkálanja*

**ÁŠŠI 10-2022 RDM vuovdalanbarggu strategiija**

1. Áššebáhpirat
* Mearkagálvovuođđu, RDM vuovdalanbarggu strategiija
1. Áššečielggadeapmi

Áššis 29/20 mearridii stivra bálkáhit Arctic Prime AS gárgedit márkanstrategiija. Proseassas leat 3 oasi. Vuosttaš dássi lea proseassa mas identifiseret iešguđetge strategiijaid, konseapta ja mearkagálvvu – mii mis juo lea (logo, višuvdna ja nu ain mat leat juo plánain ja strategiijadokumeanttain). Nubbi dássi lea systematiseret, dás geahčadit sosiála mediaid, neahttasiiddu ja nu ain. Geahčadit molssaeavttuid, kártet sáttasáni ja strategiijaid dáidda kanálaide, identifiseret gelbbolašvuođa ja kundariid. Goalmmát ja maŋemus dássi lea ráhkadit márkanfievrrideapmái čađahanplána. Vuovdalanstrategiija lea boađus dán maŋemus oasis.

Arctic Prime lea jođihan 4 workshopa 2021:s. Bargojoavku, mas lea 1 bargi guhtege ossodagas (Kárášjogas, Jáhkovuonas, Guovdageainnus ja Porsáŋggus), lea bargan strategiijain. Mii leat geahčadan mii RDM servvodatrolla lea ja mat min mihttojoavkkut leat, mii leat geahčadan makkár fokus mis lea gaskkusteamis ja oinnolašvuođas, erenoamážiid sosiála mediain (SoMe). Lea čađahuvvon iskkadeapmi mii lea vuođđun barggus, gos masterstudeanta lea geahčadan RDM márkanfievrrideami ja beaggima. Mii leat maid bargan SoMe mearkagálvvuin, vuolggasadjin das lea leamašan RDM logoi heivehuvvon designa. Mii leat geahččaladdan SoMe kanálain dán barggu oktavuođas, ja RDM čuovvuid lohku lea lassánan.

Facebook: RDM 460 čuovvuin lassánan, SVD 63 čuovvuin lassánan,GG 858 čuovvuin lassánan, PM 84 čuovvuin lassánan, JMM 264 čuovvuin lassánan. Instagrammis leat RDM:s 150 eambbo čuovvu, SVD:s 255 eambbo čuovvu, GG:s fas 138 eambbo čuovvu, PM 314 čuovvuin lassánan, ja JMM 278 čuovvuin lassánan. Jáhkovuonas orrot 100 olbmo, ja Instagrammis čuvvot sin 1018 olbmo!

Dasa lassin lea RDM geavahišgoahtán TikTok, ja doppe min čuvvot 164 olbmo. Eará mediat leat podcastat, vappis, YouTube ja Digitála Museum.

Áiggi mielde mii vuordit ahte dat márkanfievrrideapmi maid mii bargat SoMe:s dagaha ahte eambbogat maid fitnet min museain. Mii jáhkkit gal ahte gollá muhtin áigi ovdal go mis leat fas seammá guosselogut go mat mis ledje ovdal pandemiija.

1. Mearrádusárvalus:

Mearkagálvovuođđu ja strategiijaplána dohkkehuvvo

1. Mearrádus: Mearkagálvovuođđu ja strategiijaplána dohkkehuvvo

**ÁŠŠI 11-2022 Data Management Plan**

1. Áššebáhpirat:
* Data Management Plan
1. Áššečielggadeapmi:

**Duogáš**

Jagi 2019 RDM álggahii prošeavtta “Sámi kultuvrra digitála gaskkusteapmi” (*Digital formidling*), man SVD jođihii. Prošeakta oaččui ruhtadeami Norgga Kulturráđis ja loahpahuvvui 2021:s. Okta oasseulbmil prošeavttas lei oahppat 3-dimenšunála (3D) teknologiija geavahit musea gaskkusteamis. Prošeavtta olis RDM oahpai eará álgoálbmotmuseaid vásáhusaid birra kulturárbbi máhcahit (*tilbakeføring av kulturarv*), ja ozai Sámedikkis doarjaga 3D skánnenrusttegiid háhkat. 2020:s Sámedikki doarjagiin RDM osttii guokte 3D-skánnera, ja bargit ožžo oahpu rusttegiid geavaheamis. 2020:s RDM ordnii sierra neahttasaji 3D-gaskkusteami Sketchfab-platforbmii ([RiddoDuottarMuseat (@RiddoDuottar) - Sketchfab](https://sketchfab.com/RiddoDuottar)), man museat miehtá máilmmi geavahit museadávviriid 3D-málliid čájehit, ja mii adno maiddái Norgga DigitaltMuseum-vuogádagas. RDM osttii Sketchfab Premium profiilla guovtti jahkái 2020-2022 doarjagiin mii bođii UArctic-ovttasbargoprošeavttas, man ulbmil lea oahpahit duodjeteknihkaid ee. 3D teknologiijaid vehkiin.

Jagi 2020 SVD hábmii čájáhusprošeavtta sámi rumbbuid máhcaheamis, bovdii fárrui Sámi stuorámus museaid ja oaččui ruhtadeami Tromssa ja Finnmárkku fylkagielddaid ruhtafoanddas Arktis 2030. Ovttasbargoguoibmin šadde: Saemien Sijte, Árran ja Siida museat. 3D-bargguid čájáhusjoavku: museajođiheaddji ja prošeaktajođiheaddji Jelena Porsanger ja prošeaktabargi Matthew Magnani (Harvard universitehta 2020:s, Tromssa universitehta 2021 rájes).

**3D-dáhta hálddašeami hástalus**

Čájáhusjoavku ráhkadii vihtta sámerumbbu 3D-málliid. Skánnenbargguid oktavuođas čájáhusjoavku fuomášii hástalusa das, mo hálddašit ja suodjalit 3D-dáhta mii čoaggana 3D-skánnema bokte. Hástalus lea erenoamáš áigeguovdil go lea sáhka rumbbuid ja vuoiŋŋalaš kultuvrii gullevaš dávviriid birra: 3D-dáhta berre suodjaluvvot buorringeavaheami ja boasttogeavaheami vuostá. 3D-dáhta addá vejolašvuođaid prentet 3D-málliid 3D-čálániin (*3D print*) ja rievdadit/modifiseret 3D-máliid.

Čájáhusjoavku oinnii dárbbu ahte 3D-dáhta hálddašeapmái hábmejuvvojit neavvagat maid RDM museat atnigohtet iežaset barggus. 3D-dáhtafiillaid juohkin museaid olggobeallái lea stuorámus hástalussan. Čájáhusjoavku gulahalai sámi juristtaiguin, ee. Ánde Somby (UiT), ja hábmii neavvagiid teakstaevttohusa.

Viidáseappot SVD bovdii čájáhusa ovttasbargoguoibmi-museaid ja lassin vel Ájtte musea Ruoŧa bealde ságastallat 3D-dáhta hálddašeami neavvagiid evttohusa birra. Buot sámi museat serve jagi 2021 mielde čoahkkimiidda maid SVD lágidii 3D-dáhta hálddašeami birra. Maŋemuš čoahkkin lei 7.02.2022.

**RDM 3D-dáhta hálddašeami ja juohkima neavvagiid čoahkkáigeassu**

Dát neavvagat leat vuođđun várrugas ja dárkilis suokkardallamii mii galgá dahkkot go musea áigu juohkit sápmelaččaid ja eará eamiálbmogiid kulturárbbi golmma-dimenšunála dáhta (3D-dáhta), eandalii go lea sáhka museačoakkáldagaid dávviriid 3D-málliin. 3D-málliid geavaheami neavvagat čuvvot sámi ásahusaid bargoulbmiliid, namalassii doarjut sámi servoša buresbirgejumi, gáhttet ja ovddidit sámi kultuvrra. 3D-dáhta lea ođđaáigge teknologiija, man geavaheami berre diđolaččat hálddašit eastadan dihtii 3D-buktagiid buorrin- ja boasttogeavaheami.

3D-teknologiijas lea stuorra potentiála museačájáhusain, skuvlemis ja oahpaheamis, ja maiddái dávviriid ruoktot máhcaheami (repatrierema) oktavuođas. Eamiálbmogiid ja sin kulturásahusaid ja museaid ulbmil lea suodjalit kulturárbbi. Dan dihtii eamiálbmotkonteavsttas ii leat heivvolaš ahte dávviriid ja kulturárbbi 3D-mállet leat rahpasit ja almmolaččat buohkaid olámuttus (open access). 3D-dáhta neavvagat sihkkarastet 3D-materiála eaiggátvuoigatvuođa, geavahanvuoigatvuođaid ja dahkkivuoigatvuođaid.

Jus musea mearrida juohkit dihto 3D-málle ovttaskas olmmošjovkui dahje ovttaskas olbmui, dalle musea berre fállat 3D-málle geahčadan vejolašvuođa dihto prográmma bokte, mii gáibida beassansáni neahta bokte. Dalle geavaheaddjis lea vejolaš geahčadit 3D-málle digitálalaččat, muhto prográmma ii suova vurket 3D-málliid (*download*) digitála fiillaid guđege dihtorrusttegii.

Jus musea mearrida čájehit 3D-málle almmolaččat neahta bokte ja/dahje eará gaskkustanprográmmaid bokte, omd. DigitaltMuseum, Sketchfab jna., de 3D-mállet gártet automáhtalaččat gávdnomis interneahta ohcanmohtoriid (*search engine*) bokte. Museat galget bearráigeahččat ahte ásahusas leat njuolggadusat 3D-dáhta fiillaid vurkemii musea dáhtá-serverii, ja dihtomielalaččat ráddjet 3D-málliid geavaheami amaset olggobeal geavaheaddji vižžet 3D-málliid digitála fiillaid iežas atnui musea lobi haga.

Eavttut musea mearrádussii juohkit dihto 3D-málliid: (1) museabargit fertejit árvvoštallat galgágo 3D-málle juhkkojuvvot vai ii, sihke priváhta olbmuide ja ásahusaide, ja (2) beroškeahttá das leago 3D-málle almmolaččat oidnosis, 3D-modeallat eai galgga leat rahpasit viežžamis (*not downloadable*). Go musea juohká 3D-dáhta fiilla geavaheaddjái, de oassebelliid gaskka berre dahkkot šiehtadus mii meroštallá 3D-dáhta fiillaid geavaheami ulbmila ja caggá 3D-dáhta atnima guđege eará ulbmilii. Šiehtadus berre ráddjet geavahanáigodaga, ja meroštallat dáhtona goas 3D-dáhta fiillat galget duššaduvvot/sihkkojuvvon eret geavaheaddji buot dáhtarusttegiin sohppojuvvon prošeavtta loahpas.

1. Mearrádusárvalus:

RDM stivra dohkkeha “3D-dáhta hálddašeami ja juohkima neavvagiid”. Ovddasvástádus neavvagiid geavaheamis beaivválaš doaimmas gullá RDM ossodatjođiheaddjiide. RDM direktevra bearráigeahččá ahte RDM doaibmá neavvagiid mielde.

1. Mearrádus: mearrádusárvalus dohkkehuvvon

**Ášši 12 -2022 2023 bušeahttacealkámuš**

1. Áššebáhpirat:
2. Áššečielggadeapmi:

RiddoDuottarMuseat lea ollu jagiid sádden Sámediggái, Fylkkagildii ja suohkaniidda bušeahttacealkámuša. Dáin cealkámušain čilgejuvvo RDM museaid dilli ja maid mii dárbbašivččiimet vai sáhtášeimmet bures ovdánit. Jus RDM galgá olahit dan ovdáneami mii lea sávahahtti, ii dušše RDM:i – muhto maid álbmogii, de dárbbaša RDM gokčat daid goluid mat mis dál leat, ja seammás maid oažžut eambbo ruđaid ovdáneapmái. Jus lea sávahahtti ásahit eambbo doaimmaid ja fálaldagaid báikkálaš álbmogii, áimmahuššat čoakkáldagaid boahttevaš buolvvaide ja hábmet ođđa bargosajiid báikkálaš servvodagaide, de dárbbaša musea doarvái ruđa. Go ekonomalaš ovdáneapmi ii boađe, de dat mearkkaša ahte museain ii sáhte vuordit eambbo – ii doaimmaid iige bargosajiid ektui.

Leat ollu jagit gollan nu ahte RDM ii leat suohkaniid doarjagiin ožžon gokčojuvvot hadde- ja bálkágoargŋuma. Dat mearkkaša ahte vaikko submii lea seamma, de dainna ruđain oažžu unnit. Duohtavuođas dát mearkkaša ahte doarjja maid suohkan addá lea unnon. Fylkkagielda ii leat goassege deavdán dan juogu mii galggašii leat gaskal stáhta ja regionála doarjaga (60/40 juohku). Finnmárkku fylkkadiggi mearridii 2018:s (áššis 45), ahte sii áigot vuoruhit museaid mat Finnmárkku fylkkagielddas ožžot unnimus. Mearrádusas daddjo maid ahte fylkka oaivvildii ahte juohku galggašii leat nu ahte regionála oassi lea 40 % mas 20 % boahtá fylkkas ja 20 % suohkaniin. Sámi museat ožžot unnimus doarjaga fylkkas.

2022 ođđajagimánu de mii eat vel ge dieđe man ollu doarjaga fylkkagielda addá midjiide, ja RDM lea dan dihte bušehteren seamma supmiin go maid oaččuimet 2021:s (515 844 ruvnno). Dát lea 3,5 % oppalaš bušeahtas mii lea 14 862 725 ruvnno (earret sisaoastinlávdegotti ruđaid ja eará merkejuvvon ruđaid maid Sámediggi juolluda). Suohkaniid oassi lea 6,5 %. Dát mearkkaša ahte Sámediggi ruhtada 90 % RDM ollislaš doaibmadoarjagis. Jus fylkka čuvošii iežaset 20 %-mearrádusa, de galggašii sin doaibmadoarjja leat measta 3 miljovnna ruvnno. Dát čájeha man stuora erohus lea gaskal áigumuša (sánit) ja duohtavuođa (rehketdoallu).

Bargiid bargodilli lea maid dan mielde. Báikkálaš servvodagain ja maid internationála mátkke- ja kultureallimis leat vuordámušat museaide maid sámi museat eai sáhte olahit daiguin ekonomalaš ja olmmošlaš resurssaiguin mat mis leat. Danne fertet mii doarridit prošeaktadoarjagiid. Dan boađus lea váiban mielbargit ja nu maid doaimmaid- ja fálaldagaid njiedjan. Lea dehálaš ahte sihke fylka ja suohkanat oidnet makkár potentiála lea go justte sin suohkaniin leat dát museat. Dat livččii čájehit dáhtu hukset kultuvrralaš fálaldagaid iežaset ássiide, atnit árvvus daid bargosajiid mat museain leat, sihke fástavirggit, prošeaktavirggit, geassebarggut nuoraide ja bargohárjáneapmi olbmuide NAV:s/AKsis bokte. Ja maiddái vel oaidnit makkár fálaldaga museat addet báikkálaš mátkeealáhusaide! Vaikko vel museaid deháleamos servvodatovddasvástádus lea čoakkáldagaid seailluhit boahttevaš buolvvaide, de museat maid buktet dál ollu positiivvalaš áššiid sin báikkálaš servvodagaide. Musea ja arkiiva leat dat geat barget guhkitáiggeperspektiivvain, buolvvas bulvii, ja dan eai leat gallis dálá servvodagas geat barget.

RDM:i lea vistesuodjaleapmi dehálaš suorgi. Sámi museain leat unnán olbmot geain lea vistesuodjalangelbbolašvuohta. RDM:s lea okta olmmoš geas lea dát máhttu ja son lea virgáduvvon doaibmateknihkkárin. Mii vásihit ahte vistesuodjaleamis lea eanet ahte eanet dárbu sihke áigái ja resurssaide, ja RDM:i lea dehálaš ásahit 100 % virggi vistesuodjaleamis. Dát sihkkarasttášii vistesuodjalusbarggu RDM hálddašanguovllus, iige dušše RDM visttiide. Mii oaidnit ahte lea eanet ahte eanet dárbu maiddái earáid visttiiguin bargat – ovdamearkka dihte Máze-Zion-prošeakta. Go fylkkas oččošeimmet lasi doarjaga de RDM ásahivččii dán virggi ja nu nannešii vistesuodjaleami RDM fágan. Ovddeš Finnmárkku fylkkadikki mearrádusas 45/18, namuhuvvo strategiijain vistesuodjaleapmi vuoruhansuorgin.

Lea duođai dárbbašlaš ahte fylkka čuovvula mearrádusaid maid Finnmárkku fylkkadiggi lea dahkan. RDM lea 2022:s sádden cealkámuššan bušeahta mii lea 1 500 000 ruvnno ja mii doalahit dán cealkámuša. Dát mearkkašivččii ahte doarjja lassánivččii 191 proseanttain 2022:s 2023:i. Dát lea dárbbašlaš jus galgat sáhttit vuoruhit vistesuodjaleami.

Lea maiddái dárbbašlaš ahte suohkanat mat eai lasit hadde- ja bálkágoargŋuma sin jahkásaš doaibmadoarjagis álggáše juobe dan ge dahkat. Nugo dilli lea dál, de duohtavuođas ožžot báikkálaš museat heajut ekonomalaš dili go ovddit jagiid go konsumhaddeindeaksa juohke jagi guđđojuvvo. RDM lea 2022:s sádden cealkámuša ahte sávašeimmet suohkaniid doarjagiid lassánit sullii 30 proseanttain, ja dán dárbbu mii doalahit maiddái 2023:s.

Sámi dáidda beaggá viidát ja oažžu stuora fuomášumi sihke nationála dásis ja internationála dásis. Stáhta doaibmapáhkas dáiddáriidda (KUD) lea Sámedikki sisaoastinlávdegoddi ožžon 7 miljovnna ruvnno sámi dáidagiid oastimiidda, dát lea lassin Sámedikki jahkásaš doarjagii mii lea 400 000 ruvnno. Dát lea fas dagahan ahte visteláiggut leat lassánan ja dáiddamagasiinnas gártá eambbo bargu. Dát lassáneamit eai gokčojuvvo doarjagiin mii buvttašii lasi olmmošlaš resurssaid. RDM lea danne iežaset dálá bušeahtas ásahan ođđa 100 % virggi dáiddamagasiidnii vai sáhttá doaimmahit bargguid dohkálaččat. Dát čuohcá RDM eará doaimmaide, ja lea vuordámuš ahte stáhta govččašii dán golu. Sámediggi lea juolludan eambbo ruđaid gokčat lassánan viessoláiggu.

Sámedikki dievasčoahkkima mearrádusas áššis 29/21 lohpida Sámediggi čuovvulit RiddoDuottarMuseaid doarjaga go doaimmat leat lassánan ja lea eambbo dárbu resurssaide go gaskkusteapmi lassána ja čoakkáldaga galgá hálddašit dohkálaččat. Lea dárbbašlaš ahte Sámediggi álggaha dan dál juo ja muhtin jagiid lasiha vehážiid mielde doarjaga RDM:i.

Dán vuoru, 2023:s, lea dárbbašlaš ahte Sámediggi gokčá ekonomalaš goluid olmmošlaš resursii dáiddamagasiidnii vai dáiddačoakkáldaga čoakkáldathálddašeapmi lea dohkálaš.

RDM cealkámuš Sámediggái boahtte jagi doarjagiidda lea ahte mii siđašeimmet hadde- ja bálkálassáneami (5,3 %) gokčojuvvot ja ahte Sámediggi lasihišgoahtá jahkásaččat 500 000 ruvnno. RDM dáhttu Sámedikkis 14 764 991 ruvdnosaš doaibmadoarjaga. Lassáneapmi 2022 ektui lea 1 217 991 ruvnno.

 **2023 ekonomalaš eavttut**

|  |  |  |  |  |
| --- | --- | --- | --- | --- |
| **Juolludeamit** | **2022 oassi** | **2023 oassi** | **Lassáneapmi 2022-> 2023** | **Juohku** |
| Sámediggi | 13 547 000 | ***14.764.991*** | 9% | 84,3% |
| Finnmárkku fylkkagielda | 515 844 | ***1.500.000*** | 191% | 8,6 % |
| Suohkanat | 960 881 | ***1.250.000*** | 30% | 7,1% |
| **Oktiibuot** | 15.023.725 | **17.514.991** |  | 100% |

1. Mearrádusárvalus:

RDM ávžžuha Sámedikki lasihit doaibmadoarjaga 9 % nu ahte 2023 doarjja livččii 14 764 991 ruvnno.

RDM ávžžuha Romssa- ja Finnmárkku fylkkagieldda lasihit doaibmadoarjaga 191 proseanttain, 1 500 000 ruvdnui.

RDM ávžžuha RDM hálddašanguovllu suohkaniid 30 proseanttain lasihit doaibmadoarjaga.

1. Mearrádus:

RDM hástá sámedikki loktet doaibmadoarjaga 9% 2023.

RDM hástá Tromssa- og Finnmárku fylkasuohkana loktet doaibmadoarjaga 3,43 % gitta 8,6 % dan ollislaš ruhtadeamis, vai lahkona dan 40-60 % juohkima gaskal stáhta ja regiovnna.

RDM hástá suohkaniid RDMa hálddašanguovlluin loktet doaibmadoarjagiid 30%

**ÁŠŠI 13-2022 Jahkásaš bálkášiehtadallan gaskal stivrra ja direktevrra**

1. Áššebáhpirat
* Bálkášiehtadallanmearrádus
1. Áššečielggadeapmi

Áššis 15/18 addui stivrra jođiheaddjái ja nuppijođiheaddjái fápmudus šiehtadallat bálkká direktevrrain. Dán jagi bálkášiehtadallamiin gáibidii direktevra ovtta bálkáceahki. Dán son evttohii eastadan dihti ahte RDM bálkádássi bázahallá eará sullasaš ásahusaid ektui, man fas manjit áiggi joksat gáibidivččii eambbo ruđa ja dalle dagahivččii stuora rievdadusaid musea ekonomiijii. Direktevra muitalii stivrajođiheaddjái ja nuppijođiheaddjái ahte son lea duhtavaš iežas bargošiehtadusain nu go dat dál lea.

1. Mearrádusárvalus

Stivrajođiheaddji evttoha mearrádusárvalusa: 2022 šiehtadallanbeavdegirji dohkkehuvvo

1. Mearrádus: 2022 šiehtadallanbeavdegirji dohkkehuvvo

# 4. Digaštallanáššit

Eai leat áššit

**5. Čoahkkáigeassu**

**Ášši 14-2021 Muđui**

Eai leat áššit

Referáhtta duođaštuvvo leat riekta:

\_\_\_\_(sign.)\_\_\_\_\_\_\_ \_\_\_\_\_\_\_\_(sign.)\_\_\_\_\_\_\_\_

Sten Magnar Nikodemussen Svein Atle Somby

Stivralahttu Stivralahttu